ผู้ประกันตนมาตรา 33 สนใจลงทะเบียนโครงการ ม33เรารักกัน วันแรกยอดลงทะเบียนแล้วกว่า 4 ล้านคน แนะยื่นทบทวนสิทธิได้วันที่ 15-28 มี.ค.นี้
นายสุชาติ ชมกลิ่น รัฐมนตรีว่าการกระทรวงแรงงาน กล่าวถึงการเปิดลงทะเบียนโครงการ ม33เรารักกัน เพื่อรับเงินเยียวยาคนละ 4,000 บาท ที่เปิดลงทะเบียนวันนี้เป็นวันแรก ว่า จากการติดตามการลงทะเบียนของผู้ประกันตน ตามมาตรา 33 ในระบบประกันสังคม ตั้งแต่เวลา 06.00 น. ที่ผ่านมา ล่าสุดมีผู้ลงทะเบียนแล้วกว่า 4 ล้านคน หรือเกือบครึ่งหนึ่งของผู้มีสิทธิ ส่วนกรณีผู้ประกันตนบางรายพบปัญหาลงทะเบียนไม่สำเร็จ โดยระบบแจ้งว่าท่านไม่ได้เป็นผู้ประกันตนมาตรา 33 ในระบบประกันสังคมในขณะที่ผู้ประกันตนยืนยันว่าได้นำส่งเงินสมทบประกันสังคมทุกเดือน เบื้องต้นผู้ประกันตนสามารถยื่นทบทวนสิทธิ์ผ่าน www.ม33เรารักกัน.com ได้ตั้งแต่วันที่ 15-28 มี.ค.64 ในส่วนกรณีผู้ประกันตนบางรายพบปัญหาเกี่ยวกับการใช้โทรศัพท์สมาร์ทโฟนบางรุ่นลงทะเบียนไม่ได้นั้น ขณะนี้อยู่ระหว่างการหารือกับหน่วยงานที่เกี่ยวข้อง เช่น ธนาคารกรุงไทย เพื่อแก้ไขปัญหาให้ผู้ประกันตนสามารถได้เข้าถึงสิทธิ์ไม่ตกหล่น           สำหรับการเปิดลงเบียนโครงการ ม33เรารัก วันแรกนี้ ระบบลงเบียนไม่ติดขัดหรือล่มแต่อย่างใด ผู้ประกันตนมาตรา 33 สามารถทยอยลงทะเบียนได้แต่วันนี้ไปจนถึงวันที่ 7 มี.ค.64 เริ่มลงทะเบียนได้ตั้งแต่เวลา 06.00-23.00 น. ของทุกวัน      โดยผู้มีสิทธิจะต้องมีคุณสมบัติ มีสัญชาติไทย เป็นผู้ประกันตนตามมาตรา 33 ไม่เป็นผู้มีบัตรสวัสดิการแห่งรัฐ และไม่ได้รับสิทธิโครงการเราชนะ ไม่มีเงินฝากในสถาบันการเงินรวมกันเกิน 500,000 บาท ณ 31 ธ.ค.63 ลงทะเบียนผ่านเว็บไซต์ www.ม33เรารักกัน.com